Ehdotus Euroopan parlamentin ja neuvoston päätökseksi yhteisön Nuoret eurooppalaiset vapaaehtoiset -toimintaohjelmasta /* KOM/96/0610 lopull. - COD 96/0318 */



Virallinen lehti nro C 302 , 03/10/1997 s. 0006



Ehdotus Euroopan parlamentin ja neuvoston päätökseksi yhteisön Nuoret eurooppalaiset vapaaehtoiset -toimintaohjelmasta (97/C 302/04) KOM(96) 610 lopull. - 96/0318(COD) (Komission esittämä 23 päivänä joulukuuta 1996) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 126 artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, ottavat huomioon alueiden komitean lausunnon, noudattavat perustamissopimuksen 189 b artiklassa määrättyä menettelyä, sekä katsovat, että Essenissä (9-10 päivänä joulukuuta 1994) ja Cannesissa (26-27 päivänä kesäkuuta 1995) kokoontuneet Eurooppa-neuvostot korostivat tarvetta aloittaa uusia toimia Euroopan nuorten yhteiskunnallisen ja ammatillisen integroitumisen edistämiseksi, Firenzessä (21-22 päivänä kesäkuuta 1996) kokoontuneen Eurooppa-neuvoston päätelmissä korostettiin, miten tärkeää on helpottaa nuorten pääsyä työelämään, ja suhtauduttiin kiinnostuneesti ajatukseen eurooppalaisesta vapaaehtoistyöstä, neuvosto on pyytänyt komissiota ehdottamaan konkreettisia toimenpiteitä valtioiden rajat ylittävän yhteistyön helpottamiseksi vapaaehtoistyön alalla (1), 5 päivänä lokakuuta 1995 antamassaan päätöslauselmassa nuorisoalan yhteistyöstä kolmansien maiden kanssa neuvosto korosti, että olisi lisättävä erityisesti vapaaehtoistyön alalla yhteistyötä niiden kolmansien maiden kanssa, joiden kanssa yhteisö on tehnyt assosiointi- tai yhteistyösopimuksia (2), 25 ja 26 päivänä kesäkuuta 1984 kokoontunut Eurooppa-neuvosto pyysi jäsenvaltioita toteuttamaan tarvittavia toimenpiteitä rohkaistakseen nuoria osallistumaan yhteisön järjestämiin hankkeisiin rajojensa ulkopuolella ja suositteli jäsenvaltioita ottamaan yhdeksi sosiaalipolitiikkansa tavoitteeksi vapaaehtoisten kehitystyöntekijöiden sosiaaliturvan käyttöönoton tai tämän alan puutteiden poistamisen, parlamentti on myös useaan otteeseen ilmaissut tukensa vapaaehtoistyön kehittämiseksi yhteisön tasolla, erityisesti 22 päivänä syyskuuta 1995 antamassaan päätöslauselmassa eurooppalaisesta vapaaehtoispalvelusta (3), vapaaehtoistyöhön liittyviä toimia on hyvin monenlaisia useissa jäsenvaltioissa, ja tällä alalla toimii lukuisia valtiosta riippumattomia järjestöjä, näistä kokemuksista huolimatta valtioiden rajat ylittävät toimet vapaaehtoistyön alalla ovat jääneet vähäisiksi, olisi luotava uusia mahdollisuuksia vaihtaa ja hyödyntää kokemuksia ja hyviä käytäntöjä sekä tukea uusia yhteistyökumppanuuksia, tammikuussa 1996 käynnistettiin edelleen jatkuva kokeilutoiminta, jonka tarkoituksena on kokeilla pitkäaikaisten vapaaehtoistoimien hajautettuun täytäntöönpanoon liittyviä yksityiskohtaisia sääntöjä tulevaa monivuotista ohjelmaa varten; tämän toiminnan täytäntöönpanoa koskeva ensimmäinen välikertomus käsittelee kokeilutoiminnan ensimmäisiä tuloksia, monivuotisen vapaaehtoistyötä koskevan ohjelman ennakkoarviointi toteutettiin itsenäisesti niiden periaatteiden mukaisesti, jotka komissio kehitti SEM 2000 -ohjelman ("moitteeton ja tehokas varainhoito") toiseen vaiheeseen liittyvästi (4), ensimmäisen välikertomuksen ja ennakkoarvioinnin perusteella on jo nyt mahdollista vahvistaa ohjelman oikeudellinen ja rahoituksellinen rakenne sekä sen hallinnollinen kehys; itse asiassa komissio ottaa täysin huomioon kokeilutoiminnan puolivälin tulokset (toinen kertomus) ja kokeilutoiminnan päätyttyä sen lopulliset tulokset niissä keskusteluissa, joita päätösehdotuksesta käydään yhteispäätösmenettelyn yhteydessä, ja ehdottaa tarvittaessa ehdotukseensa muutoksia, erityisesti kolmansissa maissa toteutettavien toimien osalta, vapaaehtoistyön kehityksen tiellä on oikeudellisia esteitä, sen vuoksi tällä päätöksellä luodaan yhteisön kehys, joka pyrkii ylittämään nämä esteet ja helpottamaan valtioiden rajat ylittävän vapaaehtoistyön kehittämistä, nuorten osallistuminen vapaaehtoistyöhön antaa heille työkokemusta, joka voi auttaa heitä pääsemään työelämään, olisi vahvistettava tähän ohjelmaan liittyvien toimien sekä sosiaalipolitiikan, erityisesti Euroopan sosiaalirahaston tukemien nuorten koulutusta ja työhönpääsyä edistävien toimien (Mainstream ja yhteisön aloite Employment-Youthstart), sekä rasismin ja muukalaisvihan vastaisen toiminnan ja kolmansien maiden kanssa tehtävän yhteistyön alalla kehitettyjen toimien välisiä yhteyksiä, työelämään siirtymisen helpottamiseksi olisi määrättävä eurooppalaisen vapaaehtoistyön ja paikallisten työllisyysaloitteiden välisestä täydentävyydestä, vapaaehtoistyö voi auttaa vastaamaan uusiin yhteiskunnallisiin tarpeisiin ja sen avulla voidaan myös hahmottaa uusia toimia ja ammatteja, tässä päätöksessä tarkoitettuun vapaaehtoistyöhön osallistuminen on täysin vapaaehtoista; kyse on toimista, joista ei pyritä saamaan taloudellista hyötyä ja joissa vapaaehtoisen ja isäntäprojektin välinen suhde ei ole millään lailla verrattavissa työntekijän ja työnantajan väliseen suhteeseen, tähän ohjelmaan osallistuvien nuorten vapaaehtoisten on saatava riittävä toimeentulo, jotta he eivät ole vastaanottavan maan huollettavina, eurooppalaisen vapaaehtoistyön toimet eivät korvaa asepalvelusta eivätkä aseistakieltäytyjille tarjottavia vaihtoehtoisen palvelun muotoja eivätkä joissain jäsenvaltioissa olemassa olevaa pakollista siviilipalvelua; ne eivät myöskään korvaa mahdollista tai olemassa olevaa palkkatyötä, eurooppalaiseen vapaaehtoistyöhön voivat osallistua kaikki jossain jäsenvaltiossa asuvat nuoret ilman minkäänlaista syrjintää, olisi myös helpotettava laillisesti jonkin jäsenvaltion alueella asuvien kolmansista maista peräisin olevien nuorien osallistumista eurooppalaiseen vapaaehtoistyöhön, tämän ohjelman täytäntöönpanossa on tarpeen tukeutua jäsenvaltioiden läheisessä yhteistyössä nuorisoasioista vastaavien kansallisten viranomaisten kanssa nimeämiin hajautettuihin rakenteisiin sen takaamiseksi, että yhteisön toiminta tukee ja täydentää kansallisia toimia, perustamissopimuksen 3 b artiklassa määriteltyä toissijaisuusperiaatetta noudattaen. 13 päivänä kesäkuuta 1995 antamassaan tiedonannossa "Euroopan unionin paikallisten kehitys- ja työllistämisaloitteiden kannustamisstrategia" (5) komissio toteaa, että paikalliset kehitys- ja työllistämishankkeet lisääntyvät koko Euroopan yhteisössä, sillä ne vastaavat täysin tämänhetkisiin pyrkimyksiin, eurooppalainen vapaaehtoistyö koskee suoraan paikallisia ja alueellisia viranomaisia, sillä ne tukevat projekteja suoraan ja lisäksi kehittävät paikallistietoa sekä osallistuvat nuorten työuran seurantaan vapaaehtoistyön jälkeen, työmarkkinaosapuolilla on tärkeä tehtävä eurooppalaisen vapaaehtoistyön kehittämisessä: niiden olisi vältettävä, että nämä toimet korvaisivat mahdollisia tai olemassa olevia työpaikkoja, sekä osallistuvat saatujen kokemusten seurantaan antaakseen tukensa nuorten työelämään integroitumiseksi, Euroopan talousalueesta tehdyssä sopimuksessa (6) määrätään yhteistyön laajentamisesta koulutuksen, harjoittelun ja nuorisoasioiden aloilla toisaalta Euroopan yhteisön ja sen jäsenvaltioiden ja toisaalta Euroopan vapaakauppaliiton ja Euroopan talousalueen jäsenvaltioiden välillä; pöytäkirjan N:o 31 4 artiklassa määrätään, että Euroopan vapaakauppaliiton ja Euroopan talousalueen jäsenvaltiot osallistuvat 1 päivästä tammikuuta 1995 alkaen kaikkiin yhteisön silloin voimassa oleviin tai hyväksyttyihin koulutusta, harjoittelua ja nuorisoa koskeviin ohjelmiin, Keski- ja Itä-Euroopan assosioituneet maat voivat osallistua Nuoret eurooppalaiset vapaaehtoiset -ohjelmaan niiden ehtojen mukaisesti, jotka vahvistetaan näiden maiden kanssa tehdyissä tai tehtävissä Eurooppa-sopimuksissa tai yhteisön ohjelmiin osallistumista koskevissa lisäpöytäkirjoissa; Kypros ja Malta voivat osallistua ohjelmaan lisämäärärahojen perusteella samoin säännöin kuin EFTA-maiden, näiden maiden kanssa sovittavia menettelyjä noudattaen, assosiointi- ja yhteistyösopimuksissa määrätään nuorisovaihtojen mahdollisuudesta, tässä asiakirjassa vahvistetaan koko ohjelman keston ajaksi kokonaismääräraha, joka muodostaa tärkeimmän lähtökohdan budjettivallan käyttäjälle vuosittaisen talousarviomenettelyn yhteydessä 6 päivänä maaliskuuta 1995 annetun Euroopan parlamentin, neuvoston ja komission julistuksen 1 kohdan mukaisesti, yhteisön rahoitusnäkymät ovat voimassa vuoteen 1999, jonka jälkeen niitä on tarkistettava, ja Euroopan parlamentti, neuvosto ja komissio ovat tehneet 20 päivänä joulukuuta 1994 sopimuksen yhteistoimintatavasta perustamissopimuksen 189 b artiklassa määrätyn menettelyn mukaisesti annettujen säädösten täytäntöönpanomenettelyssä, OVAT PÄÄTTÄNEET SEURAAVAA: 1 artikla "Nuoret eurooppalaiset vapaaehtoiset" -ohjelman perustaminen 1. Tässä päätöksessä perustetaan yhteisön toimintaohjelma "Nuoret eurooppalaiset vapaaehtoiset", joka kuvataan liitteessä ja jota kutsutaan jäljempänä "ohjelmaksi" ja joka koskee nuorten eurooppalaiseen vapaaehtoistyöhön liittyviä toimia yhteisössä ja kolmansissa maissa. Ohjelma vahvistetaan ajanjaksoksi 1 päivästä tammikuuta 1998 31 päivään joulukuuta 2002. 2. Tämä ohjelma sisältyy nuorisoalan yhteistyöpolitiikan yleisiin tavoitteisiin, sellaisina kuin ne on annettu Nuorten Eurooppa -ohjelmassa (1 artiklan 2 kohta). Sen tavoitteena on miesten ja naisten yhtäläisiä mahdollisuuksia kunnioittaen kannustaa nuorten eurooppalaisten liikkuvuutta aktiivisen kansalaisuuden kautta, antaa heille mahdollisuus saada työkokemusta useilta eri toiminta-aloilta, tukea heidän aktiivista osallistumistaan Euroopan rakentamiseen ja yhteistyöhön Euroopan yhteisön ja kolmansien maiden kanssa niin, että he osallistuvat yleishyödyllisiin valtioiden rajat ylittäviin toimiin. 2 artikla Solveltamisala, tavoitteet ja keinot 1. Tässä jäsenvaltioiden väliselle tehostetulle yhteistyölle perustuvassa ohjelmassa tarjotaan nuorille eurooppalaisille valtioiden välillä vahvistettua työkokemusta, jonka avulla nuoret voivat kartuttaa pätevyyksiä ja taitoja ja samalla toimia vastuullisina kansalaisina ja siten integroitua paremmin työelämään. 2. Edellä 1 artiklassa tarkoitetun yleisen tavoitteen mukaisesti tällä ohjelmalla on seuraavat erityistavoitteet: a) tehostetaan jäsenvaltiossa asuvien nuorten osallistumista valtioiden rajat ylittäviin lyhyt- tai pitkäaikaisiin yleishyödyllisiin toimiin yhteisön sisällä ja kolmansissa maissa, b) suositaan Euroopan tasolla vahvistettua työkokemusta, c) rohkaistaan nuorten aloitekykyä ja yrittäjähenkeä, jotta helpotetaan heidän integroitumistaan työelämään ja edistetään heidän osallistumistaan ohjelman tavoitteiden kehittämiseen, d) edistetään kaikkien nuorten mahdollisuuksia osallistua ohjelmaan. 3. Tätä varten ja 1 artiklassa tarkoitetun yleisen tavoitteen ja 2 kohdassa lueteltujen erityistavoitteiden mukaisesti tämän ohjelman toiminta-alat ovat seuraavanlaiset: a) tuetaan valtioiden rajat ylittäviä lyhyt- tai pitkäaikaisia yleishyödyllisiä toimia yhteisön sisällä ja kolmansien maiden kanssa, b) tuetaan uutta luovia aloiteverkkoja erityisesti sosiaali-, ympäristö- ja kulttuurialalla sekä toiminnassa syrjäytymisen eri muotoja vastaan, c) tuetaan hankkeita, joiden avulla nuoret voivat hyödyntää saamaansa työkokemusta ja joilla edistetään heidän seurantaansa, d) kehitetään ja tuetaan erityisesti pitkäaikaisiin toimiin osallistuvien nuorten vapaaehtoisten sekä opetusalan toimijoiden ja eurooppalaisten hankkeiden hallintotahojen kielellistä ja kulttuurien välistä valmentamista ja ohjausta, jotta nuoret vapaaehtoiset voisivat hyötyä ohjelman tavoitteisiin liittyvistä laadukkaista toimista, e) tuetaan kaikkien ohjelman toimien laatua ja niiden eurooppalaisen ulottuvuuden kehittämistä sekä edistetään nuorisoalan yhteistyötä tukemalla jäsenvaltioiden pyrkimyksiä parantaa eurooppalaiseen vapaaehtoistyöhön liittyviä palveluja ja toimenpiteitä; tämä tapahtuu erityisesti toimilla, joilla annetaan nuorille tietoa ohjelman tavoitteista, sekä tutkimuksilla ja jatkuvalla arvioinnilla, joiden avulla ohjelman täytäntöönpano ja suuntaviivat voidaan mukauttaa kohderyhmien tarpeisiin. 3 artikla Varainhoitoa koskevat määräykset 1. Kokonaismääräraha koko ohjelman täytäntöön panemiseksi on 60 miljoonaa ecua vuosiksi 1998-1999, ja se vastaa nykyisiä rahoitusnäkymiä. Ohjelman kolmen viimeisen vuoden (2000-2002) määrärahojen määrittämiseksi laaditaan ehdotuksia 10 artiklan määräysten mukaisesti. 2. Budjettivallan käyttäjä vahvistaa vuosittaiset määrärahat rahoitusnäkymien mukaisesti. 4 artikla Kannustavat toimet ohjelmaan pääsyn helpottamiseksi 1. Erityistä huomiota kiinnitetään siihen, että ohjelman toimiin pääsevät kaikki nuoret ketään syrjimättä. 2. Komissio ja jäsenvaltiot valvovat, että kannustetaan erityisesti nuoria, joiden on kaikkein vaikeinta osallistua toimintaohjelmiin sekä yhteisön tasolla että kansallisella, alueellisella ja paikallisella tasolla kulttuuristen, sosiaalisten, fyysisten, taloudellisten tai maantieteellisten syiden takia. Nämä toimet suhteutetaan kunkin kohderyhmän ongelmiin. 5 artikla Assosioituneiden maiden osallistuminen Tähän ohjelmaan voivat osallistua Keski- ja Itä-Euroopan assosioituneet maat niiden kanssa tehdyissä tai tehtävissä Eurooppa-sopimuksissa tai niihin liittyvissä yhteisön ohjelmiin osallistumista koskevissa lisäpöytäkirjoissa vahvistettujen ehtojen mukaisesti. Kypros ja Malta voivat osallistua tähän ohjelmaan lisämäärärahojen perusteella samoin säännöin kuin EFTA-maat, näiden maiden kanssa sovittavien menettelyjen mukaisesti. 6 artikla Suhteet muihin yhteisön toimiin ja yhteistyö toimivaltaisten kansainvälisten järjestöjen kanssa 1. Komissio ja jäsenvaltiot huolehtivat siitä, että ohjelma täydentää jäsenvaltioiden ja yhteisön muita nuorisoon liittyviä toimia ja on yhteensopiva niiden kanssa. 2. Ne tukevat tähän ohjelmaan liittyvää yhteistyötä siten, että ohjelmaa voidaan täydentää toimivaltaisten kansainvälisten järjestöjen, erityisesti Euroopan neuvoston kanssa toteutettavilla toimilla. 7 artikla Yhteistyö jäsenvaltioiden kanssa 1. Komissio ja jäsenvaltiot toteuttavat tarvittavia toimenpiteitä kehittääkseen Euroopan, kansallisen, alueellisen ja paikallisen tason rakenteita, jotka toteuttavat ohjelman tavoitteita, helpottavat nuorten ja muiden osapuolten pääsyä ohjelmaan paikallisella tasolla, takaavat ohjelmaan sisältyvien toimien arvioinnin ja seurannan sekä soveltavat neuvottelu- ja valintamenetelmiä. 2. Kukin jäsenvaltio pyrkii toteuttamaan tarvittavia toimenpiteitä, jotta nuoret voisivat osallistua ohjelmaan esteittä; tämä koskee erityisesti oleskeluoikeuden myöntämistä vastaanottavaan jäsenvaltioon vapaaehtoistyön ajaksi ja nuorten oikeuksien, erityisesti sosiaaliturvaan liittyvien oikeuksien, säilymistä. 8 artikla Vahvistaminen Nuoret vapaaehtoiset saavat komission yhteistyössä jäsenvaltioiden kanssa laatiman eurooppalaisen todistuksen osallistumisestaan eurooppalaiseen vapaaehtoistyöhön sekä työkokemuksestaan ja pätevyydestään, jotka he ovat hankkineet tänä jaksona. 9 artikla Komitea 1. Komissio panee ohjelman täytäntöön tämän päätöksen mukaisesti. 2. Tässä tehtävässä komissiota avustaa komitea, jossa on kustakin jäsenvaltiosta kaksi edustajaa ja jonka puheenjohtajana toimii komission edustaja. 3. Komission edustaja tekee 4 kohdassa määrättyä menettelyä noudattaen komitealle ehdotuksen toimenpiteistä, jotka koskevat - komitean sisäistä työjärjestystä, - vuosittaista ohjelman toimien täytäntöönpanosuunnitelmaa, - eri ohjelmalohkojen välistä yleistä tasapainoa, - arviointiperusteita, joiden perusteella eritellään varat ohjeellisesti jäsenvaltioiden kesken, - yksityiskohtaisia sääntöjä ohjelman seurannasta ja arvioinnista. 4. Komitea antaa lausuntonsa 3 kohdassa tarkoitetuista ehdotuksista määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa noudatetaan seuraavaa: a) Komissio voi lykätä päättämiensä toimenpiteiden soveltamista kahdella kuukaudella ilmoituksen tekopäivästä. b) Neuvosto voi määräenemmistöllä päättää asiasta toisin a kohdassa tarkoitetun ajan kuluessa. 5. Lisäksi komissio voi kuulla komiteaa kaikissa muissa tämän ohjelman täytäntöönpanoa koskevissa kysymyksissä. 6. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon. 10 artikla Seuranta ja arviointi 1. Heti kun tämä päätös on pantu täytäntöön, komissio toteuttaa tarvittavat toimenpiteet varmistaakseen ohjelman seurannan ja jatkuvan arvioinnin ottaen huomioon 1 artiklassa tarkoitetun päätavoitteen, liitteessä määritellyt erityistavoitteet ja 4 artiklan määräykset sekä 9 artiklassa perustetun komitean mahdolliset ohjeet. 2. Komissio esittää ohjelman toisen täytäntöönpanovuoden kuluessa Euroopan parlamentille ja neuvostolle arviointikertomuksen, jonka avulla määritellään mahdolliset uudet täytäntöönpanoa koskevat suuntaviivat ja yksityiskohtaiset säännöt sekä uusi kokonaismääräraha, joka kattaa ohjelman kolme viimeistä vuotta. 3. Toisessa kohdassa tarkoitetun arviointikertomuksen ja komission mahdollisten ehdotusten perusteella Euroopan parlamentti ja neuvosto harkitsevat mahdollisuutta muuttaa ohjelmaa, laajentaa tiettyjä toimia tai määrätä uusista toimista. 11 artikla Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä. (1) Neuvoston ja nuorisoasioita käsittelevien ministerien 30 päivänä marraskuuta antamat päätelmät vapaaehtoispalvelujaksojen edistämisestä nuorisoasioiden alalla (EYVL C 348, 9.12.1994). (2) EYVL C 296, 10.11.1995. (3) B4-1127/95 (EP 193.734). (4) SEC(95) 1814/5. (5) KOM(95) 273. (6) EYVL L 1, 3.1.1994, s. 3. LIITE Edistääkseen nuorten liikkuvuutta aktiivisena kansalaisena toimimisen myötä, heidän osallistumistaan käytännön tasolla eurooppalaisen yhteisvastuun luomiseen sekä heidän integroitumistaan työelämään yhteisö aikoo tukea eurooppalaista vapaaehtoistyötä yhteisön sisällä ja kolmansissa maissa, näiden toimien seurantahankkeita sekä eurooppalaisia yhteistyötoimia, joilla kehitetään vapaaehtoistyön laatua ja eurooppalaista ulottuvuutta. Yhteisön toiminnalla on seuraavat perusperiaatteet: - paikallinen yhteistyö eri julkisten/yksityisten toimijoiden välillä, joita nuorten työelämään integroituminen koskee, - valtioiden rajat ylittävä yhteistyö jäsenvaltioiden ja komission vahvistamien isäntäprojektien ja lähettävien projektien välillä, - taataan nuorten vapaaehtoisten valmentaminen ja ohjaus sekä aineelliset edellytykset, vakuutukset ja sosiaaliturva - isäntäprojekteihin osallistuu ohjaajia, joilla on tärkeä tehtävä nuorten vapaaehtoisten ohjaamisessa sekä saadun pätevyyden vahvistamisessa ja työkokemuksen seurannan valmistelussa, - työkokemuksen vahvistaminen, - nuorten vapaaehtoisten seuranta ja saadun pätevyyden hyödyntäminen. Tätä tarkoitusta varten Euroopan yhteisö järjestää tämän ohjelman, joka sisältää viisi ohjelmalohkoa. Nämä viisi ohjelmalohkoa ovat keskenään sidoksissa, ja ne ovat riittävän joustavia vastatakseen nuorten tarpeisiin parhaalla mahdollisella tavalla. 1. OHJELMALOHKO TOIMINTA YHTEISÖN ALUEELLA 1. Yhteisö tukee valtioiden rajat ylittäviä pitkäaikaisia hankkeita (periaatteessa 6 kuukautta-1 vuosi) ja lyhytaikaisia hankkeita (periaatteessa 3 viikkoa-3 kuukautta), joiden avulla jossain jäsenvaltiossa asuvat 18-25 -vuotiaat nuoret voivat osallistua aktiivisesti toimiin, joilla vastataan yhteiskunnan tarpeisiin moninaisilla aloilla (muun muassa sosiaaliala, ympäristö, kulttuuri) ja jotka vaikuttavat suoraan isäntäyhteisöjen väestön hyvinvointiin. Näillä hankkeilla pyritään antamaan yhteisön nuorille työkokemusta ja tutustuttamaan heidät muihin kulttuureihin sekä uusiin ajatuksiin ja hankkeisiin monikulttuurisessa ympäristössä. 2. Tästä ohjelmalohkosta myönnettävä tuki ei saisi olla yli 50 prosenttia kaikista menoista, jollei 3 kohdasta muuta johdu. 3. Päätöksen 4 artiklan 2 kohdan mukaisesti on pyrittävä helpottamaan sellaisten nuorten pääsyä ohjelmaan, joilla on kulttuurisia, sosiaalisia, taloudellisia, fyysisiä, henkisiä tai maantieteellisiä vaikeuksia. Nämä pyrkimykset on suhteutettava niihin vaikeuksiin, joita tämä kohderyhmä kohtaa olemassa oleviin toimintaohjelmiin osallistumisessa. Tässä yhteydessä voidaan myöntää rahoituksellista tukea, joka ylittää 2 kohdassa määrätyn 50 prosentin rajan, tai voidaan tukea tarvittaessa muita toimia, joilla helpotetaan tämän kohderyhmän osallistumista, kuten valmennus- ja seurantatoimia. 4. Tukia myönnetään seuraaviin tarkoituksiin: Pitkäaikainen toiminta 5. Pitkäaikaisessa toiminnassa painotetaan eurooppalaisen vapaaehtoistyön hankkeissa saatavaa työkokemusta sekä nuorten vapaaehtoisten toimien seurantaa. 6. Yhteisö huolehtii tämän työkokemuksen kautta saadun pätevyyden vahvistamisesta Euroopan tasolla sekä nuorten vapaaehtoisten seurannasta toimien jälkeen. Valmentaminen ja ohjaus 7. Toimet (erityisesti kielelliset ja kulttuurien väliset), joilla pyritään vahvistamaan toimien eurooppalaista ulottuvuutta, valmentamaan pitkäaikaisiin toimiin osallistuvia nuoria vapaaehtoisia ennen lähtöä sekä tukemaan heidän integroitumistaan toimien aikana ja eurooppalaisen vapaaehtoistyön päätyttyä heidän osaltaan. 8. Toimet (erityisesti hankkeiden suunnittelua koskeva koulutus), joilla pyritään tukemaan sellaisia hankkeita, jotka koskevat nuorten vapaaehtoisten seurantaa eurooppalaisen vapaaehtoistyön päätyttyä heidän osaltaan. Lyhytaikainen toiminta 9. Yhteisö tukee lyhytaikaisia valtioiden rajat ylittäviä hankkeita, joilla tiedotetaan nuorille käytännön tasolla aktiivisen kansalaisuuden periaatteeseen liittyvien toimien mahdollisuuksista sekä niistä vaikutuksista, joita näillä toimilla voi olla heidän elämäänsä, ja tutustutetaan kaikki osapuolet aktiivisen kansalaisuuden käsitteeseen. 10. Nämä hankkeet koskevat ensisijaisesti nuorisoryhmiä. Tukea yksilökohtaiseen osallistumiseen isäntäprojektissa voidaan harkita projektin keston tai luonteen taikka nuoren vapaaehtoisen ammatillisten kykyjen mukaan. 2. OHJELMALOHKO KOLMANNET MAAT 1. Yhteisö tukee valtioiden rajat ylittäviä pitkäaikaisia hankkeita (periaatteessa 6 kuukautta-1 vuosi) ja lyhytaikaisia hankkeita (periaatteessa 3 viikkoa-3 kuukautta), joiden avulla jossain jäsenvaltiossa asuvat 18-25 -vuotiaat nuoret voivat osallistua aktiivisesti kolmansissa maissa toimiin, joilla vastataan yhteiskunnan tarpeisiin moninaisilla aloilla (muun muassa sosiaaliala, ympäristö, kulttuuri) ja jotka vaikuttavat suoraan isäntäyhteisöjen väestön hyvinvointiin. Näillä hankkeilla pyritään antamaan nuorille työkokemusta ja tutustuttamaan heidät muihin kulttuureihin sekä uusiin ajatuksiin ja hankkeisiin kulttuurien välisessä kansalaisyhteiskunnassa. 2. Tästä ohjelmalohkosta myönnettävät määrärahat kattavat periaatteessa jäsenvaltioissa asuvien nuorten toimintaan liittyvät kustannukset. 3. Tukia myönnetään seuraaviin tarkoituksiin: Pitkäaikainen toiminta 4. Pitkäaikaisessa toiminnassa painotetaan eurooppalaisen vapaaehtoistyön hankkeissa saatavaa työkokemusta sekä nuorten vapaaehtoisten toimien seurantaa. 5. Yhteisö huolehtii tämän työkokemuksen kautta saadun pätevyyden vahvistamisesta Euroopan tasolla sekä nuorten vapaaehtoisten seurannasta toimien jälkeen. Valmentaminen ja ohjaus 6. Toimet, joilla voidaan luoda tai vahvistaa tarvittava perusta valtioiden rajat ylittävien eurooppalaisen vapaaehtoistyön hankkeiden kehittämiselle kolmansissa maissa ja erityisesti pitkäaikaiselle toiminnalle. 7. Toimet (erityisesti kielelliset ja kulttuurien väliset), joilla pyritään vahvistamaan toimien eurooppalaista ulottuvuutta, valmentamaan pitkäaikaisiin toimiin osallistuvia nuoria vapaaehtoisia ennen lähtöä sekä tukemaan heidän integroitumistaan toimien aikana ja eurooppalaisen vapaaehtoistyön päätyttyä heidän osaltaan. 8. Toimet (erityisesti hankkeiden suunnittelua koskeva koulutus), joilla pyritään tukemaan sellaisia hankkeita, jotka koskevat nuorten vapaaehtoisten seurantaa eurooppalaisen vapaaehtoistyön päätyttyä heidän osaltaan. Lyhytaikainen toiminta 9. Yhteisö tukee lyhytaikaisia valtioiden rajat ylittäviä hankkeita, joilla tiedotetaan nuorille käytännön tasolla niistä vaikutuksista, joita näillä toimilla voi olla heidän elämäänsä, ja tutustutetaan kaikki osapuolet aktiivisen kansalaisuuden käsitteeseen. 10. Nämä hankkeet koskevat ensisijaisesti nuorisoryhmiä. Tukea yksilökohtaiseen osallistumiseen isäntäprojektissa voidaan harkita projektin keston tai luonteen taikka nuoren vapaaehtoisen ammatillisten kykyjen mukaan. 3. OHJELMALOHKO UUTTA LUOVAT VERKOT 1. Tukia myönnetään uutta luovien verkkojen toimille erityisesti sosiaali-, ympäristö- ja kulttuurialalla sekä syrjäytymisen eri muotojen ehkäisemiseen. 2. Tämä tuki koskee aloitteiden välisiä uutta luovia verkkoja sekä Euroopan yhteisön sisällä että kolmansien maiden kanssa. 3. Näille uutta luoville verkoille suunnatun tuen tarkoituksena on toisaalta avustaa näitä verkkoja kehittämään eurooppalaisen vapaaehtoistyön toimia ja toisaalta avustaa eurooppalaisen vapaaehtoistyön ulottuvuuden ottamisessa mukaan näihin verkkoihin. 4. OHJELMALOHKO ALOITEKYVYN JA YRITTÄJÄHENGEN TUKEMINEN 1. Tukia voidaan myöntää hankkeisiin, joiden tarkoituksena on hyödyntää konkreettisesti sitä kokemusta, jonka nuoret ovat saaneet eurooppalaisesta vapaaehtoistyöstä, ja tukea siten heidän integroitumistaan työelämään. 2. Tämän tuen avulla nuoret vapaaehtoiset voivat kehittää aloitekykyään ja yrittäjähenkeään niin, että he voivat - aloittaa täydennyskoulutushankkeita, - kehittää vapaaehtoistyön aloitteita jo toteutetun toimen jatkoksi, - ryhtyä taloudelliseen toimintaan, esimerkiksi perustaa yrityksen. 3. Erityistä huomiota olisi kiinnitettävä siihen, että (julkiset ja/tai yksityiset) kumppanit sitoutuvat näihin hankkeisiin, jolloin he tukisivat ja auttaisivat nuoria ja toimisivat eräänlaisina kummeina nuorten pyrkiessä integroitumaan työelämään. 5. OHJELMALOHKO TÄYDENTÄVÄT TOIMENPITEET 5.1. Valmentaminen ja ohjaus 1. Varsinaisen vapaaehtoistyön lisäksi tukia myönnetään myös toimiin, joiden tarkoituksena on tukea opetusalan toimijoiden ja eurooppalaisten hankkeiden hallintotahojen käytännön työtä. Nämä toimet koskevat sekä yhteisön sisällä että kolmansissa maissa toteutettuja toimintoja. Niiden tavoitteena on toisaalta taata työkokemuksen sisällöllinen laatu ja toisaalta avustaa vahvistamismenetelmien kehittämisessä. 2. Opetusalan toimijoilla tarkoitetaan henkilöitä, jotka toimivat eurooppalaisessa vapaaehtoistyössä nuorten vapaaehtoisten ohjaajina isäntäprojekteissa, ja niitä, jotka toimivat nuorten vapaaehtoisten ja projektien tukihenkilöinä kansallisen, alueellisen tai paikallisen tason rakenteissa. Erityistä huomiota kiinnitetään projekteihin, joilla ei ole kokemusta valtioiden rajat ylittävistä toimista tai joilla on sitä hyvin vähän. Opetusalan toimijat 3. Toimet, joilla valmennetaan ja tuetaan opetusalan toimijoita auttamaan ja ohjaamaan nuoria vapaaehtoisia valtioiden rajat ylittävän vapaaehtoistyön yhteydessä. Eurooppalaisten hankkeiden hallintotahot 4. Toimet, joilla kehitetään eurooppalaisten hankkeiden hallintotahojen kykyä saattaa päätökseen hallinnolliset tehtävänsä eurooppalaisessa yhteydessä (eurooppalaisten hankkeiden rahoituksellinen ja hallinnollinen järjestäminen ja seuranta, oikeudelliset seikat jne.) 5.2. Yhteistyökumppanuudet 1. Yhteisö tukee toimia, joilla pyritään luomaan paikallisella, alueellisella ja kansallisella tasolla julkisen ja yksityisen sektorin toimijoiden välisiä yhteistyökumppanuuksia, jotka tukevat eurooppalaista vapaaehtoistyötä ja voivat johtaa kansainvälisten yhteistyökumppanuuksien luomiseen. 2. Tukia myönnetään toimille, joilla helpotetaan ja tuetaan valtioiden rajat ylittäviä yhteistyökumppanuuksia sellaisten paikallisten, alueellisten tai kansallisten kumppanien välillä, jotka haluavat toimia yhdessä tässä ohjelmassa joko Euroopan yhteisön sisällä tai kolmansien maiden kanssa. 3. Erityistä huomiota kiinnitetään hankkeisiin ja paikallisiin aloitteisiin, joilla on vähän tai ei lainkaan kokemusta Euroopan tasoisesta yhteistyöstä tai joiden mahdollisuudet siihen ovat hyvin vähäiset tai olemattomat. 5.3. Tutkimuksista ja arvioinneista tiedottaminen 1. Tuetaan toimia, joilla otetaan käyttöön tiedotus- ja neuvontajärjestelmiä paikallisella, alueellisella, kansallisella ja kansainvälisellä tasolla ohjelman tavoitteiden edistämiseksi ja tukemiseksi. 2. Ohjelman tavoitteita koskevien tutkimusten ja arvioinnin alalla yhteisö keskittyy tietojen analysointiin ja levittämiseen sekä yhteisötason yhteistyön edistämiseen. Komissio vastaa yheistyössä jäsenvaltioiden kanssa tämän ohjelman seurannasta ja jatkuvasta arvioinnista, joka voi johtaa ohjelman muokkaamiseen täytäntöönpanossa ilmenneiden tarpeiden mukaan.